যথেষ্ট অর্থবল থাকলে জনপ্রতিনিধিদের মধ্যে দুর্নীতির প্রবণতাও কমে যাওয়া উচিত৷ সেইসঙ্গে শাস্তির ভয়ও কাজ করে৷ জার্মান সাংসদদের বেতন বাড়ানোর সঙ্গে সঙ্গে দুর্নীতির শাস্তিও আরও কড়া করা হলো৷ প্রসঙ্গত উল্লেখ্য, প্রায় এক দশক ধরে জাতিসংঘের দুর্নীতি বিরোধী কনভেনশন অনুমোদন করেনি জার্মানি৷ কারণ এর অন্যতম বড় পূর্বশর্তই হলো জনপ্রতিনিধিদের জন্য কড়া আইন৷ অবশেষে জার্মানির রাজনৈতিক শ্রেণির টনক নড়েছে৷ ঘুস নিলে বা দিলে এবার সাংসদদের পাঁচ বছর পর্যন্ত কারাদণ্ড হতে পারে৷ শুধু সংসদ নয়, রাজ্য বিধানসভার সদস্যদের ক্ষেত্রেও একই নিয়ম প্রযোজ্য হবে৷